b"\n_START_ARTICLE_\nPetyr Baelish\n_START_SECTION_\nDescripci\xc3\xb3\n_START_PARAGRAPH_\nLord Petyr Baelish, tamb\xc3\xa9 conegut com a Ditpetit, es presenta com un personatge pertanyent al baix llinatge de la regi\xc3\xb3 de la Vall d'Arryn. Conscient de la seva posici\xc3\xb3 baixa, en Petyr Baelish desenvolupa menyspreu per la societat de classes de Ponent, en observar com la seva estimada Catelyn Tully mai no podr\xc3\xa0 casar-se amb ell en pert\xc3\xa0nyer a una casa noble menor. La concepci\xc3\xb3 pol\xc3\xadtica de Lord Baelish \xc3\xa9s que el caos \xc3\xa9s una oportunitat de creixement i, per aix\xc3\xb2, les seves accions i intrigues persegueixen aquest prop\xc3\xb2sit._NEWLINE_Petyr Baelish es mostra com un personatge maquiav\xc3\xa8l\xc2\xb7lic i expert en la intriga. Utilitzant el paper d'un home inofensiu i servicial, en Petyr ascendeix des del m\xc3\xa9s baix gra\xc3\xb3 a base de talent i enginy per pujar cap al cim. La personalitat i intencions d'en Petyr s\xc3\xb3n un misteri per a tots els que l'envolten. Es tracta d'un home calculador, incre\xc3\xafblement astut, c\xc3\xadnic i expert en les intrigues, els talents del qual nom\xc3\xa9s s'equiparen a la seva ambici\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEn Petyr nasqu\xc3\xa9 al si de la Casa Baelish d'Els Dits, una casa d'import\xc3\xa0ncia insignificant a la regi\xc3\xb3 d'Els Dits, a la Vall d'Arryn. El seu pare tenia unes poques terres a la regi\xc3\xb3 d'Els Dits, per\xc3\xb2 era amic personal de Lord Hoster Tully, Senyor de les Terres dels Rius, a qui conegu\xc3\xa9 durant la Guerra dels Reis Noupenics, de manera que Lord Hoster prengu\xc3\xa9 el petit Petyr com a pupil i se l'emport\xc3\xa0 a Aig\xc3\xbcesdolces._NEWLINE_En Petyr es cri\xc3\xa0 amb els fills de Lord Hoster: Catelyn, Lysa i Edmure. Ell li don\xc3\xa0 el malnom de Ditpetit per la seva complexi\xc3\xb3 prima i per les poques possessions del seu pare a Els Dits. En Petyr tingu\xc3\xa9 una gran amistat amb els fills de Lord Tully, sobretot amb la Catelyn Tully, de qui s'enamor\xc3\xa0, encara que ella el veia nom\xc3\xa9s com un germ\xc3\xa0. Quan en Petyr s'adon\xc3\xa0 que la Catelyn es casaria amb en Brandon Stark el rept\xc3\xa0 a un duel per la seva m\xc3\xa0. En Brandon guany\xc3\xa0 el duel r\xc3\xa0pidament i deix\xc3\xa0 en Petyr amb una gran cicatriu a la panxa, tot i que la Catelyn li implor\xc3\xa0 que no el mat\xc3\xa9s. Despr\xc3\xa9s d'aquest esdeveniment, la Catelyn no torn\xc3\xa0 a parlar amb en Petyr i ell qued\xc3\xa0 convalescent, tot recuperant-se de les seves ferides. D'altra banda, la Lysa, la germana petita de la Catelyn, estava enamorada d'en Petyr, encara que ell no n'hi estigu\xc3\xa9s. Mentre en Petyr es recuperava, la Lysa s'allit\xc3\xa0 amb ell, aprofitant que en Petyr la confongu\xc3\xa9 amb la Catelyn. Durant els dies seg\xc3\xbcents continuaren allitant-se fins que la Lysa en qued\xc3\xa0 embarassada. Quan en Hoster Tully s'adon\xc3\xa0 d'aix\xc3\xb2 expuls\xc3\xa0 en Petyr d'Aig\xc3\xbcesdolces i l'oblig\xc3\xa0 a avortar prohibint que es casessin._NEWLINE_Quan la Lysa es casa amb en Jon Arryn, Senyor de la Vall, el persuadeix perqu\xc3\xa8 nomeni en Petyr com supervisor de duanes de Port Gavina. L'\xc3\xa8xit d'en Petyr en aquesta funci\xc3\xb3 fa que en Jon Arryn el nomeni Conseller de la Moneda quan ell es converteix en M\xc3\xa0 del Rei d'en Robert Baratheon. En Petyr prospera molt a la capital i adquireix la propietat de diversos prost\xc3\xadbuls de renom a Port Reial.\n_START_SECTION_\nJoc de trons\n_START_PARAGRAPH_\nEn Petyr forma part del Consell Privat del rei Robert quan l'Eddard Stark esdev\xc3\xa9 M\xc3\xa0 del Rei. Des d'un comen\xc3\xa7ament, l'Eddard desconfia de les intencions d'en Petyr, a qui considera un intr\xc3\xbas ambici\xc3\xb3s i sense honor. Quan la Catelyn torna a Port Reial la fa portar a un bordell, on m\xc3\xa9s tard la va a visitar i l'informa de qui \xc3\xa9s el punyal amb qu\xc3\xa8 un sicari intent\xc3\xa0 assassinar el seu fill Bran Stark. En Petyr afirma que el punyal pertanyia a ell, per\xc3\xb2 que el perd\xc3\xa9 en una aposta amb en Tyrion Lannister (una mentida, car el perd\xc3\xa9 en una aposta amb el rei Robert)._NEWLINE_L'Eddard dimiteix com a M\xc3\xa0 del Rei en no estar d'acord amb l'assassinat de la Daenerys Targaryen, llavors en Petyr se li apropa oferint-li informaci\xc3\xb3 sobre una prostituta del seu bordell amb qu\xc3\xa8 en Jon Arryn parl\xc3\xa0 abans de morir. En sortir del bordell s\xc3\xb3n atacats per en Jaime Lannister i els seus homes en repres\xc3\xa0lia per l'arrest d'en Tyrion._NEWLINE_Quan es produeix la mort del rei Robert, en Petyr aconsella l'Eddard que obtingui el Tron de Ferro, arresti la reina Cersei Lannister i es proclami regent i aix\xc3\xad poder tenir el jove Joffrey Baratheon sota el seu control. L'Eddard s'hi nega argumentant que l'hereter leg\xc3\xadtim \xc3\xa9s l'Stannis Baratheon i li demana ajuda per posar la gu\xc3\xa0rdia de la capital sota el seu control; en Petyr ho accepta. Quan l'Eddard i els seus homes es dirigeixen al Tron de Ferro per posar sota arrest la reina Cersei i en Joffrey, es descobreix que en Petyr ha tra\xc3\xaft l'Eddard i ha subornat la gu\xc3\xa0rdia perqu\xc3\xa8 es posi a favor d'en Joffrey. L'Eddard \xc3\xa9s arrestat i despr\xc3\xa9s executat per ordre del rei Joffrey Baratheon.\n_START_SECTION_\nXoc de reis\n_START_PARAGRAPH_\nEn Tyrion Lannister \xc3\xa9s nomenat M\xc3\xa0 del Rei en funcions per en Tywin Lannister i arriba a Port Reial. Despr\xc3\xa9s de l'assassinat d'en Renly Baratheon, en Tyrion planeja forjar una alian\xc3\xa7a entre les cases Lannister i Tyrell, de manera que envia en Petyr a Pontamarg perqu\xc3\xa8 concerti una alian\xc3\xa7a, proposant casar el rei Joffrey amb la Margaery Tyrell. En Petyr t\xc3\xa9 \xc3\xa8xit i torna a la capital durant la Batalla de l'Aig\xc3\xbcesnegres, quan un ex\xc3\xa8rcit Lannister-Tyrell derrota l'Stannis._NEWLINE_En recompensa per la seva lleialtat i pels seus \xc3\xa8xits, el Tron de Ferro proclama en Petyr com Senyor de Harrenhal i de les Terres dels Rius, en substituci\xc3\xb3 de l'exiliada Casa Tully que ha decidit acceptar en Robb Stark com Rei al Nord. En Petyr adquireix el t\xc3\xadtol de lord tot i que la seva nova senyoria es troba en mans d'en Roose Bolton, per la qual cosa no pot acudir a prendre possessi\xc3\xb3 del seu nou basti\xc3\xb3._NEWLINE_En Petyr aprofita tamb\xc3\xa9 per incrementar el nombre d'espies a la cort de la reina Cersei en introduir els tres germans Kettleblack com sicaris personals de la reina. Tamb\xc3\xa9 comen\xc3\xa7a a interessar-se per la Sansa Stark, de qui est\xc3\xa0 enamorat pel seu semblant a la seva estimada Catelyn."